Nadxa bal-la benneꞌ caꞌ zaj zre̱ꞌe̱ Jerusalén gulezú lawe̱ꞌ dxuluche̱be ljwezre̱ꞌ:
―¿Quegá benneꞌ nigá bénneaꞌ dxelexílaje̱ꞌ chee̱ xelútie̱ꞌ le̱ꞌ?
Nigá zue̱ꞌ dxuchálaje̱ꞌ láwela bénneache,
naꞌ quebe nu bi dxe̱ Le̱ꞌ.
¿Zaj neze benneꞌ xíchaje̱ caꞌ da li naca benneꞌ nigá Cristo,
Bénneaꞌ nasel-la Dios?
Netuꞌ nézentuꞌ ga zaꞌ benneꞌ nigá.
Gate xida Cristo,
quegá nu neze ga ze̱ꞌe̱.
Jesús zue̱ꞌ dxusé̱dene̱ꞌ benneꞌ caꞌ chaleꞌaj xudauꞌ,
naꞌ gate benne̱ꞌ da nigá,
naꞌ gunné̱ꞌ zizraj:
―Dxennale núnbeale nedaꞌ,
ne dxennale nézele ga zaꞌa.
Blaꞌa nigá,
quegá cheé̱zquezaꞌ.
Bénneaꞌ nasel-le̱ꞌ nedaꞌ naque̱ꞌ li lazreꞌ,
naꞌ Bénneaꞌ quebe núnbeale leꞌe.
Nedaꞌ núnbeꞌa Le̱ꞌ laweꞌ da zaꞌa naga zua Le̱ꞌ,
naꞌ Le̱ꞌ gusél-le̱ꞌ nedaꞌ.
Nadxa gulaca lazre̱ꞌ xele̱l-le̱ꞌ Jesús.
Quebe nu gude̱la Le̱ꞌ laweꞌ da quebe ne zrin zra chee̱ xelútie̱ꞌ Le̱ꞌ.
Benneꞌ zan guléajle̱ꞌe̱ chee̱ Jesús,
naꞌ gulenné̱ꞌ:
―Gate xida Cristo,
¿gúnljadxe̱ꞌ xel-laꞌ waca zrente̱ ca da dxun benneꞌ nigá?
Benneꞌ fariseo caꞌ belenne̱ꞌ ca da dxelenná bénneache ca naca chee̱ Jesús,
naꞌ le̱ꞌ,
ne benneꞌ xíchaje̱ caꞌ chee̱ bxruze caꞌ gulesel-le̱ꞌ xraꞌaga we̱n zrin chee̱ xudauꞌ chee̱ xele̱l-le̱ꞌ Jesús.
Nadxa gunná Jesús:
―Wazúale̱naꞌ leꞌe xetú chíꞌidauꞌ,
naꞌ xezrínquezaꞌ naga zua Bénneaꞌ gusél-le̱ꞌ nedaꞌ.
Leꞌe wexílajle nedaꞌ,
naꞌ quebe xezrélele nedaꞌ,
laweꞌ da quebe gaca saꞌle naga suaꞌ nedaꞌ.
Nadxa benneꞌ judío caꞌ gulezú lawe̱ꞌ dxuluche̱be ljwezre̱ꞌ:
―¿Gazra cheaj benneꞌ nigá,
naga quebe gaca xezreldxu Le̱ꞌ?
¿Waxíaje̱ꞌ naga zaj zraꞌ benneꞌ judío caꞌ zaj nase dínnaje̱ꞌ ládujla benneꞌ xe̱zr la xu caꞌ chee̱ gusé̱dene̱ꞌ benneꞌ quebe zaj naque̱ꞌ judío?
¿Bizra zéaje̱ da nigá guzre̱ꞌ dxiꞌu:
Wexílajle nedaꞌ,
naꞌ quebe xezrélele nedaꞌ laweꞌ da quebe gaca saꞌle naga suaꞌ nedaꞌ?
Zra bze̱be chee̱ laní naꞌ naca na zra blaudxa.
Lu zra naꞌ guzé̱ Jesús,
naꞌ gunné̱ꞌ zizraj:
―Che nu benneꞌ dxebílene̱ꞌ,
dxal-laꞌ xide̱ꞌ naga zuaꞌ nedaꞌ,
naꞌ xíꞌaje̱ꞌ.
Naca na ca naxúaj na lu xiche chee̱ Dios,
dxenné̱ꞌ:
“Benneꞌ dxéajle̱ꞌe̱ chiaꞌ,
lu lázrdawe̱ꞌ galaj xe̱gu nisa da gunna na xel-laꞌ nabán.”
Da nigá gunná Jesús ca naca chee̱ Beꞌ Láꞌazxa,
Bénneaꞌ xelezíꞌ benneꞌ caꞌ xeléajle̱ꞌe̱ chee̱ Jesús,
laweꞌ da quebe ne laꞌ Beꞌ Láꞌazxa laweꞌ da quebe ne xegáꞌana szren Jesús naga zua Xre̱ꞌ.
Bal-la bénneache,
gate belenne̱ꞌ da nigá,
gulenné̱ꞌ:
―Da li benneꞌ nigá naque̱ꞌ Bénneaꞌ guchalaje̱ꞌ waláz chee̱ Dios,
Bénneaꞌ dxal-laꞌ xide̱ꞌ.
Xebal-le̱ꞌ gulenné̱ꞌ:
―Benneꞌ nigá naque̱ꞌ Cristo,
Benneꞌ guche̱be lazreꞌ Dios sel-le̱ꞌ.
Xebal-le̱ꞌ gulenné̱ꞌ:
―¿Waca Cristo benneꞌ Galilea?
Lu da naxúaj na lu xiche chee̱ Dios dxenná na gaca Cristo zriꞌine zre sua David,
ne gaque̱ꞌ benneꞌ xe̱zre Belén,
xe̱zre naꞌ naga gulaj David.
Caꞌan guca,
gulaca benneꞌ caꞌ chupa laꞌa ne̱ chee̱ Jesús.
Bal-le̱ꞌ gulaca lazre̱ꞌ xele̱l-le̱ꞌ Jesús,
naꞌ quebe nu bexazre gune̱ꞌ na.
Xraꞌaga we̱n zrin caꞌ chee̱ xudauꞌ belexezrine̱ꞌ naga zaj zraꞌ fariseo caꞌ,
ne benneꞌ xíchaje̱ caꞌ chee̱ bxruze caꞌ,
naꞌ benneꞌ caní buluche̱be̱ꞌ xraꞌaga we̱n zrin caꞌ:
―¿Bizr chee̱ naꞌ quebe guche̱le bénneaꞌ?
Belexeche̱be xraꞌaga we̱n zrin caꞌ:
―Quebe ne guchalaj nu bénneache ca dxuchalaj benneꞌ nigá.
Nadxa fariseo caꞌ gulé̱ꞌe̱ xraꞌaga we̱n zrin caꞌ:
―¿Cáꞌanqueze leꞌe be̱le lataj guzí xe̱ꞌe̱ leꞌe?
Quebe nu ne chéajle̱ chee̱ bénneaꞌ,
benneꞌ xíchaje̱ caní,
ne cáꞌanqueze benneꞌ fariseo caꞌ.
Benneꞌ caꞌ dxeléajle̱ꞌe̱ chee̱ bénneaꞌ quebe zaj núnbeꞌe̱ da nadxixruj bea na,
ne zaj nabía xiꞌe̱.
Nicodemo,
bénneaꞌ guxíaje̱ꞌ xeajnné̱ꞌe̱ Jesús chizrela naque̱ꞌ tu benneꞌ fariseo caꞌ,
naꞌ guzre̱ꞌ benneꞌ caꞌ:
―Cate̱ze dxenná da nadxixruj bea chee̱dxu quebe gaca guzría xidxu tu benneꞌ che quebe ne xénedxu xeche̱be̱ꞌ chee̱ nézedxu che bi da nabague̱ꞌe̱.
Nadxa belexeche̱be benneꞌ caꞌ:
―¿Nácaquezuꞌ lueꞌ benneꞌ Galilea?
Gunnáꞌ xanneꞌ da naxúaj na lu xiche chee̱ Dios,
naꞌ leꞌenuꞌ netú benneꞌ dxuchalaje̱ꞌ waláz chee̱ Dios quebe ne gálaje̱ꞌ naga nababa Galilea,
naga zaj zraꞌ bénneache quebe zaj naca xánnie̱ꞌ judío.
Nadxa tu tu benneꞌ caꞌ xeajxaque̱ꞌ lizre̱ꞌ.